U SAOBRAĆAJNOJ nesreći koja se dogodila u četvrtak na Pržaru, kod skretanja za istoimeni hotel, prevrnuo se autobus koji je prevozio vojnike. U nezgodi su teže i lakše povređena 23 pripadnika 21. bataljona veze Kopnene vojske Srbije, uglavnom iz Niša i okoline, koji su se vraćali sa redovnog zadatka.

Autobus se kretao iz pravca Poljanice ka Vranju i samo pukom srećom izbegnuta je veća nesreća, jer je vozilo ostalo na cesti i nije se prevrnuo u provaliju kraj puta. Svi vojnici su zbrinuti na Urgentnom odeljenju vranjske bolnice.

- Od 23 pacijenata, njih nekoliko ima teške telesne povrede. Na sreću, iako je ukazivalo da postoje teške povrede nema životno ugroženih, već su svi u stabilnom stanju - kaže dr Saša Đorđević i dodaje da su pacijenti nakon trijaže raspoređeni po odeljenjima vranjske bolnice.

Prema nezvaničnim informacijama, vojnici uglavnom imaju ortopedske povrede, kontuzije i ogrebotine koje su nastale kada su stakla na autobusu popucala.

Pročitajte još - TRAGEDIJA KOD LESKOVCA: Pod autobusom troje mrtvih (FOTO+VIDEO)





Prizor na brdu nadomak Vranja uplašio je i vozače drugih automobila koji su se zatekli na licu mesta. Svi su saglasni da je veća tragedija izbegnuta, jer se sa druge strane puta nalazi provalija duboka više desetina metara. Iz vozila je isteklo gorivo, a oprema povređenih vojnika je bila razasuta oko autobusa.

U Osnovnom javnom tužilaštvu u Vranju nisu mogli da iznose detalje nakon višesatnog uviđaja na licu mesta. "Novostima" je rečeno da uzrok nezgode još nije poznat i da su sve nadležne službe iz VS i policije bile na licu mesta. Saobraćaj je bio u prekidu do završetka uviđaja.

Vojnici koji su zbrinuti u vranjskoj bolnici nisu želeli da govore o tome šta se desilo zbog propisa službe. Svi oni su saglasni da je najvažnije da niko nije stradao.

KVAR PROMENIO PLANOVE?

NA mestu nezgode pričalo se kako vojnici uopšte nije trebalo da se voze ovim autobusom, već drugim koji se pokvario. Navodno, u međuvremenu su poslali po njih autobus koji se na kraju i prevrnuo.















